作者:韓愈
標題:大行皇太后輓歌詞三首
內容:一紀尊名正，三時孝養榮。高居朝聖主，厚德載群生。武帳虛中禁，玄堂掩太平。秋天笳鼓歇，松柏遍山鳴。威儀備吉凶，文物雜軍容。配地行新祭，因山託故封。鳳飛終不返，劍化會相從。無複臨長樂，空聞報曉鐘。追攀萬國來，警衛百神陪。畫翣登秋殿，容衣入夜臺。雲隨仙馭遠，風助聖情哀。只有朝陵日，妝奩一暫開。